Title: ประกาศกระทรวงแรงงานและสวัสดิการสังคม  เรื่อง หลักเกณฑ์การวินิจฉัยและการประเมินการสูญเสียสมรรถภาพ ของผู้ป่วยหรือบาดเจ็บด้วยโรคจากการทำงาน

ประกาศกระทรวงแรงงานและสวัสดิการสังคม

ประกาศกระทรวงแรงงานและสวัสดิการสังคม
เรื่อง
หลักเกณฑ์การวินิจฉัยและการประเมินการสูญเสียสมรรถภาพ
ของผู้ป่วยหรือบาดเจ็บด้วยโรคจากการทำงาน[๑]

โดยที่เห็นเป็นการสมควรกำหนดหลักเกณฑ์การวินิจฉัยและการประเมินการสูญเสียสมรรถภาพของผู้ป่วยหรือบาดเจ็บด้วยโรคจากการทำงาน
เพื่อให้แพทย์ได้ใช้เป็นหลักเกณฑ์ในการวินิจฉัยและประเมินการสูญเสียสมรรถภาพของผู้ป่วยหรือบาดเจ็บ

อาศัยอำนาจตามความในมาตรา ๖
แห่งพระราชบัญญัติเงินทดแทน พ.ศ. ๒๕๓๗
กระทรวงแรงงานและสวัสดิการสังคมจึงออกประกาศไว้ ดังต่อไปนี้

ข้อ ๑ 
การวินิจฉัยโรคจากการทำงาน ให้เป็นไปตามหลักเกณฑ์ ดังต่อไปนี้
(๑) มีหลักฐานทางการแพทย์แสดงการเจ็บป่วย
(๒) มีการวินิจฉัยแยกสาเหตุอื่นๆ
ของการเจ็บป่วยซึ่งอาจทำให้เกิดการเจ็บป่วยแบบเดียวกัน (Differential
Diagnosis)
(๓)
มีประวัติหรือหลักฐานทางประวัติหรือหลักฐานอื่นแสดงถึงการได้รับสิ่งคุกคามทั้งในงานและนอกงาน
(๔) มีอาการหรืออาการแสดงครั้งแรก (onset)
เกิดหลังจากสัมผัส (Exposure) และมีระยะเวลาก่อโรครายบุคคล (Induction
time)

ข้อ ๒ 
นอกจากหลักเกณฑ์ที่กำหนดไว้ตามข้อ ๑
แล้วอาจใช้หลักเกณฑ์ข้อใดข้อหนึ่งประกอบการวินิจฉัยโรคได้ ดังต่อไปนี้
(๑) การวินิจฉัยด้วยการรักษาทางการแพทย์พิสูจน์สาเหตุของโรค
เช่น โรคพิษสารตะกั่วอาจจำเป็นต้องทำการตรวจทดลองรักษาไปก่อน
เพื่อให้ผู้ป่วยปลอดภัย หากอาการดีขึ้น แสดงว่าน่าจะเป็นโรคพิษจากตะกั่ว
(๒)
อาการป่วยบางระยะสัมพันธ์กับการสัมผัสสิ่งแวดล้อมที่มีปัจจัยคุกคามในพื้นที่สงสัย
(๓) อาการป่วยบางระยะเปลี่ยนแปลงไปในทางที่ดีขึ้น
เมื่อเว้นจากสิ่งแวดล้อมที่เป็นปัจจัยคุกคาม
(๔)
มีผู้ป่วยในกลุ่มผู้สัมผัสลักษณะเดียวกันมากกว่าหนึ่งราย
หรือมีรายงานการสอบสวนทางระบาดวิทยาสนับสนุน
(๕) สอดคล้องกับการศึกษา/รายงานในคน
และสัตว์ก่อนหน้านี้

ข้อ ๓ 
หลักเกณฑ์การวินิจฉัยโรค ให้อ้างอิงเอกสารทางการของ WHOILO, และเกณฑ์สากลขององค์กรต่างประเทศที่เป็นที่ยอมรับตามลำดับ
และเอกสารจะต้องเป็นฉบับปัจจุบัน หรือเอกสารเล่มที่จะออกใหม่

ข้อ ๔ 
การประเมินการสูญเสียสมรรถภาพ ให้ใช้หลักเกณฑ์การประเมินการสูญเสียสมรรถภาพ
คู่มือกำหนดแนวทางการประเมินการสูญเสียสมรรถภาพทางกายและจิต
ของคณะกรรมการที่ปรึกษาพนักงานเงินทดแทนกรมแรงงาน พ.ศ. ๒๕๒๕
หรือจนกว่าจะมีฉบับใหม่ หรือเกณฑ์จากต่างประเทศ

ข้อ ๕ 
ประกาศฉบับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ประกาศ
ณ วันที่ ๒๒ พฤษภาคม พ.ศ. ๒๕๔๐
พูนสวัสดิ์
มูลศาสตรสาทร
รัฐมนตรีช่วยว่าการฯ
ปฏิบัติราชการแทน
รัฐมนตรีว่าการกระทรวงแรงงานและสวัสดิการสังคม

โสรศ/พิมพ์
๑๒
กันยายน ๒๕๔๙

[๑] ราชกิจจานุเบกษา เล่ม ๑๑๔/ตอนพิเศษ ๓๙ ง/หน้า ๗/๓๐
พฤษภาคม ๒๕๔๐